text: Tall Ships Races: Stor fest venter
  03 november 2014 kl. 17.31
  De er glade i Esbjerg i dag, efter at det er blevet annonceret, at byens havn endnu en gang skal tage imod de store sejlskibe fra Tall Ships Races i 2018.
  Modsat denne sommer afsluttes racet ikke i Esbjerg, men i stedet bliver Esbjerg Havn by nummer to der skal sejles til. Sejladsen starter i franske Cherbourg, hvorfra turen går til Esbjerg.
  - Fra Esbjerg sejler skibene videre til vores venskabsby Stavanger. Det, synes vi, er meget spændende at kunne lave noget med dem på den måde, siger projektleder Villy Grøn til TV SYD i dag.
  I ansøgningen til at få Tall Ships Races i 2018 har Esbjerg Kommune især lagt vægt på, at det er året, hvor Esbjerg Havn fylder 150 år. Dermed er der lagt op til en stor fest om fire år.
  I 2015 slutter Tall Ships Races i Aalborg.
  